**Predkladacia správa**

Návrh nariadenia vlády Slovenskej republiky, ktorým sa ustanovujú kritické zahraničné investície (ďalej len „návrh nariadenia“) sa predkladá na základe § 68 ods. 1 zákona č. 497/2022 Z. z. o preverovaní zahraničných investícií a o zmene a doplnení niektorých zákonov (ďalej len „zákon o preverovaní zahraničných investícií“).

Aktuálny vývoj a trendy v globálnom hospodárskom priestore a vzájomná otvorenosť ekonomík Európskej únie prispeli k tomu, že aj napriek všeobecne pozitívnemu vplyvu zahraničných investícií, je nutné venovať prichádzajúcim zahraničným investíciám zvýšenú pozornosť a identifikovať ich potenciál a spôsobilosť negatívne ovplyvniť bezpečnosť alebo verejný poriadok. Uvedené naviac umocňujú negatívne dôsledky doznievajúcej pandémie COVID-19 a pretrvávajúcej agresie Ruskej federácie na Ukrajine.

Nakoľko existujúca čiastková úprava preverovania, obsiahnutá v zákone č. 45/2011 Z. z. o kritickej infraštruktúre v znení neskorších predpisov, nie je postačujúca z pohľadu bezpečnostných záujmov Slovenskej republiky, ako ani Európskej únie, predkladateľ pristúpil k príprave komplexnej právnej úpravy preverovania zahraničných investícií z dôvodu ochrany bezpečnosti a verejného poriadku. Uvedené o. i. prispeje k naplneniu Bezpečnostnej stratégie Slovenskej republiky, v rámci ktorej je účinné preverovanie zahraničných investícií označené ako jeden zo strategických bezpečnostných záujmov Slovenskej republiky, ako aj Akčného plánu koordinácie boja proti hybridným hrozbám na roky 2022 až 2024, z ktorého tiež vyplýva požiadavka na zavedenie účinného komplexného mechanizmu na preverovanie zahraničných investícií z dôvodu ochrany bezpečnosti a verejného poriadku.

Základom tejto komplexnej legislatívy je zákon o preverovaní zahraničných investícií, ktorý venuje osobitnú pozornosť tzv. kritickým zahraničným investíciám. Ide o okruh zahraničných investícií, v súvislosti s ktorými sa vopred vo všeobecnosti predpokladá zvýšené bezpečnostné riziko, ako aj závažnejšie následky v prípade narušenia bezpečnosti alebo verejného poriadku. Z toho dôvodu zákon ustanovuje, že kritické zahraničné investície nemôžu byť uskutočnené bez ich predchádzajúceho preverenia.

Skúsenosti krajín, ktoré majú s uplatňovaním národných mechanizmov preverovania zahraničných investícií dlhoročnú prax, ukazujú, že v dôsledku rýchlych zmien v globálnom priestore a rýchleho technologického vývoja sa strategicky dôležitými pre bezpečnosť a verejný poriadok môžu stať aj ďalšie technológie, systémy, infraštruktúra, vstupy a pod., ktorých dôležitosť v súčasnosti nie je možné predvídať. Zároveň možno predpokladať iné nepredvídateľné situácie, ktoré by mohli viesť k ohrozeniu bezpečnosti a verejného poriadku prostredníctvom zahraničnej investície v cieľovej osobe, resp. v sektore, ktorý sa z logických dôvodov pri príprave zákona o preverovaní zahraničných investícií nepovažoval za strategický. Preto bolo vymedzenie kritických zahraničných investícií ponechané na nariadenie vlády. Zároveň však hranice účasti zahraničného investora v cieľovej osobe, ktoré budú kľúčové pre určenie, či konkrétna kritická zahraničná investícia musí byť preverená, sú ustanovené zákonom. Týmto spôsobom je zabezpečená primeraná miera flexibility.

Vzhľadom na uvedené a s ohľadom na § 3 a § 68 ods. 1 zákona o preverovaní zahraničných investícií bol pripravený návrh nariadenia. Pri vymedzení kritických zahraničných investícií sa predkladateľ inšpiroval legislatívou a skúsenosťami iných členských štátov Európskej únie, ako aj názormi zástupcov ostatných rezortov a bezpečnostných zložiek.

Zároveň bol pri príprave nariadenia zohľadnený záujem na nediskriminačnom zaobchádzaní vo vzťahu k zahraničným investíciám, resp. zahraničným investorom, z tretích krajín. Kritické zahraničné investície preto neboli vymedzené prostredníctvom kritéria pôvodu zahraničného investora alebo kapitálu ale s ohľadom na činnosť cieľovej osoby (napr. výroba položiek s dvojakým použitím), resp. s ohľadom na sektor, či oblasť, do ktorej zahraničná investícia smeruje alebo určitý špecifický status cieľovej osoby (napr. prevádzkovateľ základnej služby).

Po prijatí komplexnej právnej úpravy upravujúcej preverovanie zahraničných investícií vrátane návrhu nariadenia Slovensko zostane naďalej otvorenou ekonomikou, nakoľko zámerom navrhovanej úpravy nie je zníženie prílevu zahraničných investícií ale výlučne ochrana bezpečnosti a verejného poriadku. Uvedené potvrdzuje o. i. aj prax členských štátov Európskej únie, ktoré národné mechanizmy preverovania uplatňujú a ktoré nezaznamenali pokles prílevu zahraničných investícií.

Návrh nariadenia nebude predmetom vnútrokomunitárneho pripomienkového konania.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania.